Epic Games

Epic Games (også kjent som Epic MegaGames eller Potomac Computer Systems) er et amerikansk selskap som jobber med spillutvikling. Selskapet ble grunnlagt i 1991 av Tim Sweeney. Epic Games står bak spillmotoren Unreal Engine og spillsuksessen Fortnite Battle Royale.

 Historie 
I 1991 etablerte Tim Sweeney selskapet Potomac Computer Systems; han var da student ved University of Maryland. Samme år ga Potomac Computer Systems ut sitt første spill, som Sweeney kalte ZZT. I 1992 byttet selskapet navn til Epic MegaGames; navnet ble valgt for å gi inntrykk av at det dreide seg om et stort selskap. Sweeney begynte også å samarbeide med Mark Rein, og etter kort tid hadde selskapet 20 ansatte. I 1993 hadde antallet økt til 30 ansatte.

Spillet Epic Pinball ble en stor suksess, og med inntektene fra denne kunne Epic MegaGames utvikle spillet Unreal, som var et førsteperson-skytespill i 3D som ble lansert i 1998. Spillet kom med en ny spillmotor, Unreal Engine, som i 2002 var solgt i 1,5 millioner eksemplarer. Det kom åtte oppfølgere frem til 2014. MicroProse lisensierte Unreal Engine allerede fra 1996, og spill som X-COM og Deus Ex tok i bruk den første versjonen av spillmotoren.

I 1999 flyttet Epic MegaGames til Nord-Carolina; samtidig endret de navn til Epic Games. I 2002 kom Unreal Engine 2, og i 2004 kom Unreal Engine 3. Spillmotoren ble brukt av stadig flere selskaper.

Piratkopiering av PC-spill førte til at Epic Games skiftet strategi, og i 2006 kom Gears of War til Xbox 360. Det nye spillet ble en ny suksess. Epic utvidet gjennom oppkjøp og ny-starting, og i 2012 kjøpte de polske People Can Fly, som i 2013 begynte utviklingen av Fortnite. Epic ønsket å gå over til å selge spill som en tjeneste, og inngikk et samarbeid med kinesiske Tencent, som i juni 2012 kjøpte 48,4 % av aksjene i Epic. Epic Games hadde da ca. 200 ansatte.

 Fortnite og Epic Game Store 
I 2017 var Fortnite ferdig utviklet, og basert på tidligere erfaringer laget Epic en plattformuavhengig gratisversjon kalt Fortnite Battle Royale. Dette ble en enorm suksess, og i juli 2018 brukte 125 millioner spillere over 1,2 milliarder USD på kjøp i spillet. Verdien av selskapet ble nesten femdoblet, og i juli 2018 lanserte Epic sin egen digitale butikk med rabatter til spill som brukte Unreal Engine.

I 2019 fikk Epic Games en spesiell BAFTA Award for utviklingen av Unreal Engine.

I 2020 lanserte Epic et nytt merke for publisering av multiplatform spill: Epic Games Publishing.

I januar 2021 kjøpte de tomt til et nytt hovedkontor i Cary i Nord-Carolina, og i oktober 2021 ble det kjent at Epic Games entertainment division planla en Fortnite-film.

Epic Games hadde i februar 2022 mer enn 500 millioner brukerkonti.

 Kontroverser 

 Silicon Knights mot Epic 
I juli 2007 saksøkte kanadiske Silicon Knights Epic fordi de ikke klarte å levere en fungerende spillmotor innen 6 måneder etter at utviklingsverktøyene til Xbox360 var klare. Silicon Knights mente at Epic brukte en egen versjon for Gears of War og holdt tilbake informasjon til andre brukere. Epic saksøkte tilbake og mente Silicon Knights' påstander var grunnløse og skadet selskapet. 30. mai 2012 vant Epic Games søksmålet og Silicon Knights måtte betale 4,45 Millioner USD pluss saksomkostninger. I 2014 gikk Silicon Knights konkurs.

 Epic mot Apple og Google 
Steam, App Store og Google Play tok i2017 ca 30% av omsetningen til selskaper som brukte deres plattformer, og Epic valgte å gi alle som handlet "V-Bucks" i Fortnite 20% rabatt dersom de brukte Epic Game Store og ikke Appstore. Innen timer fjernet Apple og Google alt relatert til Fortnite fra sine butikker for brudd på betingelsene. Epic hevdet da at Apple og Google brøt amerikansk anti-trust lovgivning og hevdet at fri konkurranse var viktig for kundene. Apple ønsket etter dette å stenge ute Epic fra Apples utviklingsplattform, noe retten hevdet ville skade alle brukere av Unreal Engine, og derfor var ulovlig, uten å si noe om hvorvidt utestengingen av Fortnite var lovlig.

10. september 2021 falt dommen, og Apple fikk medhold i 9 av 10 punkter, blant annet at de kan sanksjonere mot kunder som omgår Appstore. Samtidig sa dommen at Californias lov om urettferdig konkurranse var brutt. Apple forbød apper å ha lenker til andre metoder for kjøp i appen, noe dommeren slo fast at var konkurransevridende. Dommeren slo også fast at Apple ikke var et monopol, og at selv om 30% kunne fremstå som uforholdsmessig mye i forhold til det Appstore bidrar med, og konkurransen var dårlig, så var det ikke ulovlig.

Epic måtte betale 3,6 millioner USD til Apple tilsvarende den delen av omsetningen Apple hadde rett på i henhold til kontrakten.

Google mener at lovsituasjonen deres var annerledes enn Apples ettersom Android ikke er bundet mot Google Play slik iOS er bundet til Appstore. I forbindelse med en annen sak der 36 stater mente Google Play brøt anti-trust lovgivningen kom Epic med nye anklager mot Google. Etter dommen i Apple-saken saksøkte Google Epic for kontraksbrudd. Dom i saken i USA ventes i 2023, og en tilsvarende sak i Australia ventes i 2024.

 Referanser 

 Eksterne lenker 


Kategori:Dataspillselskaper fra USA
Kategori:Selskaper etablert i 1991
Kategori:Dataspillutviklere
Kategori:Næringsliv i Nord-Carolina
Kategori:Golden Joystick Awards-vinnere